Minnt á markmið aðalskipulags Akraneskaupstaðar Á síðasta fundi skipulags - og byggingarnefndar lagði Hrafnkell Á. Proppé , fulltrúi Samfylkingarinnar , fram bókun og minnti á markmið aðalskipulags . Í bókuninni hvatti hann fulltrúa nefndarinnar til að viðhalda þeim markmiðum sem sett voru í aðalskipulagi Akraness 2005 - 2017 . Sérstök athygli var vakin á undirmarkmiði er lýtur að yfirbragði byggðar en þar segir í Aðalskipulaginu : „ Á Akranesi verði byggð að jafnaði ekki hærri en þrjár til fjórar hæðir . Frávik til hækkunar verði markviss og rökstudd . “ Hrafnkell sagði í samtali við Skessuhorn að hann hefði talið ástæðu til að minna fulltrúa á þetta markmið í nýsamþykktu aðalskipulagi . Menn hefðu breytt út frá því undanfarið t.d. með átta hæða turni við Sólmundarhöfða og ljóst væri að mikill þrýstingur væri frá verktökum að fá að byggja hátt á öðrum svæðum . „ Það eru mjög mörg fagleg rök gegn háhýsabyggð á Íslandi . Það er búið að margsýna fram á að það verður vindasamara í kringum þessi hús þar sem þau draga vindstrauma niður að yfirborði og það segir sig sjálft að skuggamyndum verður miklu meiri sem þykir ekki kostur hér á norðurhjara . Fagfólk kom að gerð aðalskipulagsins og mótuð var framtíðarstefna um uppbyggingu bæjarins . Þar voru þessi atriði skoðuð sérstaklega enda stóð vilji til að auka á lífsgæði borgaranna . Nú þegar verktakar sýna því áhuga að byggja hér upp virðist stundum sjálfsagt að leggjast á bakið og bjóða þeim hvað sem er . Það eru mikil sóknarfæri á Akranesi og Skagamenn hafa alveg efni á að standa í lappirnar . Það er mikill þrýstingur á fulltrúa í skipulagsnefnd og því verður bæjarstjórn að gæta þess að standa með henni í að byggja hér upp enn betri bæ . Menn þurfa að vita hvað þeir vilja og þá borgar sig að bíða eftir sætustu stelpunni svo vitnað sé í einn helsta tengdason Akraness ” sagði Hrafnkell að lokum . Hrafnkell sat þarna síðasta fund sinn með skipulags - og byggingarnefnd þar sem hann er á leið utan til náms . Við af honum tekur Björn Guðmundsson sem verið hefur varamaður , en Guðmundur Valsson verður varamaður hans . Á myndinni má sjá teikningar af fyrirhuguðum turni við Sólmundarhöfða .